Einar Kringlen

Einar Kringlen (1931–2025) var en norsk professor i psykiatri som forsket på arv-miljø i forhold til schizofreni og bipolare lidelser. 

 Bakgrunn 
Einar Kringlen ble født 6. juni 1931 i Høyanger. Han var sønn av rektor Andreas Kringlen (1897–1992) og lærer Enbjørg Lotsberg (1906–1962).  

 Virke 
Han tok examen artium ved Firda videregående skole i 1951 og medisinsk embetseksamen (cand.med.) ved Universitetet i Bergen (UiB) i 1958. I 1967 tok han den medisinske doktorgraden (dr.med.) med en avhandling om betyningen av arv og miljø ved alvorlige psykiske lidelser hos eneggede og toeggede tvillinger. Avhandlingen hadde tittelen Heredity and environment in the functional psychoses. Under arbeidet ble alle tvillinger født i Norge mellom 1901 og 1930 (ca.  tvillingpar) jevnført med sentralregisteret for psykoser. Arbeidet omfattet funksjonelle psykoser (schizofreni, manisk-depressiv psykose, reaktive psykoser). Han kunne da vise at det var en større overvekt av schizofreni hos den annen tvilling hvis tvillingene var eneggede enn hvis de var toeggede, men forskjellen var mindre enn tidligere forskning hadde vist.

Han var dosent og overlege ved Psykiatrisk klinikk, Haukeland sykehus 1968–1971. Fra 1970 til 1971 var han også professor i klinisk psykologi ved Universitetet i Bergen (UiB). Fra 1972 til 1975 var han dosent ved Universitetet i Oslo (UiO) og administrerende overlege ved Psykiatrisk klinikk på Vinderen i Oslo 1976-1977. Kringlen var professor i medisinske atferdsfag ved UiO 1977–1983 og professor i psykiatri 1984-2001, kombinert med stillingen som administrerende overlege ved Psykiatrisk klinikk på Vinderen 1984–1991.Erik Falkum, Karsten Hytten, Per Höglend, Ted Reichborn-Kjennerud og Helge Waal: Erling Kringlen (1931-2025) -Tidsskrift for Den norske legeforening 2. april 2025 og Aftenposten 9. april 2025

Kringlen var en internasjonalt kjent forsker og var den mest siterte psykiateren i Norge da han gikk av som professor i 2001. I den senere tid var han blant annet kjent for utspillet om at krisepsykologi ikke hjelper og at krisepsykologer sjelden klarer å hjelpe mennesker ved hjelp av rutinemessige debrifinger.«Krisepsykologi hjelper ikke» , artikkel fra nettstedet forskning.no Han har også vært aktiv i debattene om samfunns- og helseforhold i Norge.

Kringlen var formann i Norsk Psykiatrisk Forening, leder av Norske leger mot atomvåpenaMons Lie, Eiliv Lund, John Gunnar Mæland og Helge Waal: Erling Kringlen til minne - nekrolog i Tidsskrift for Den norske legeforening 31. mars 2025 og Aftenposten 1. april 2025 og var formann og initiativtaker til opprettelse av Rådet for psykisk helse.90 års omtale i Aftenposten 6. juni 2021  Han var norsk redaktør av Nordisk Psykiatrisk Tidsskrift (1972–1979) og redaktør av Psychiatry and Social Science (1981–1982).

Kringlen hadde stor innflytelse på norske legers kunnskaper og ferdigheter i psykiatri gjennom sin lærebok Psykiatri fra 1972, som har kommet i flere reviderte utgaver. Andre og mer populærvitenskapelig bøker er Individ og psykiatri, Syke mennesker og medisinsk behandling, Medisin og samfunn, Den kliniske samtalen og Psykiatriens samtidshistorie.

Kringlen mente først at Anders Behring Breivik var psykotisk, men endret konklusjon etter å ha sett ham forklare seg i retten.

Han giftet seg i 1957 med lærer Gerd Birthe Knutsen (1934-2016).

Han døde på Risenga omsorgshjem i Asker 13. mars 2025. 

 Utmerkelser 
I 1998 ble han utnevnt til ridder av 1. klasse av St. Olavs Orden.Tildelinger - Einar Kringlen - kongehuset.no Kringlen var medlem av Det Kongelige Norske Videnskabers Selskab og Det Norske Videnskaps-Akademi.

 Referanser 

Kategori:Norske psykiatere
Kategori:Norske medisinprofessorer
Kategori:Professorer ved Universitetet i Bergen
Kategori:Professorer ved Universitetet i Oslo
Kategori:Medlemmer av Det Norske Videnskaps-Akademi
Kategori:Norske sakprosaforfattere
Kategori:Personer tilknyttet Haukeland universitetssykehus
Kategori:Riddere av 1. klasse av St. Olavs Orden
Kategori:Personer fra Høyanger kommune